# Jaume Betriu i Armengol

Jaume Betriu i Armengol (la Seu d'Urgell, 9 d'abril de 1987) és un pilot d'enduro català que ha estat dues vegades subcampió del món en categoria E3 (2020-2021). Al llarg de la seva carrera ha obtingut onze campionats d'Espanya d'enduro i un de Cross Country. Ha participat també amb èxit en dues edicions del Ral·li Dakar, on va guanyar la categoria "Marató" i va ser nominat "debutant de l'any" a la primera (2020). Actualment és membre de l'equip oficial de KTM WP Eric Auge team, amb el qual participa als campionats estatal i mundial d'enduro amb una KTM 500 EXC-F, un model no gaire usual a les curses a causa de la seva extrema potència.
Nascut a la Seu d'Urgell, Jaume Betriu viu a Coll de Nargó. La seva parella sentimental és la multi-campiona del món de trial i enduro femení Laia Sanz.

## Biografia

De jove, Jaume Betriu va destacar com a futbolista i va estar vivint quatre anys a Lleida mentre jugava amb el Futbol Club Lleida enquadrat a les categories inferiors (des de cadets fins a juvenils). El darrer any com a juvenil, però, va tenir una forta lesió al pubis i va haver de tornar a casa, on mentre es recuperava va començar a anar amb moto (el seu pare era un gran aficionat al motociclisme). A 18 anys, cap al 2005, Betriu va decidir deixar el futbol i competir al campionat de Catalunya de motocròs de 125 cc. L'any següent ja va passar al campionat d'Espanya amb una 250cc 4T.
El 2012, mentre seguia competint en motocròs (acabà el cinquè al campionat d'Espanya en MX Elite), Husaberg li oferí suport per a participar al campionat d'Espanya de Cross Country a l'hivern amb una moto de 450 cc. Betriu va guanyar el campionat a la primera i, gràcies a això, Husaberg Espanya li oferí de participar al campionat d'Espanya d'enduro dins el seu equip, permetent-li seguir al de motocròs amb KTM. De cara al 2013, Husaberg li oferí de competir només en enduro amb una 350cc. Va ser llavors quan Betriu va decidir de dedicar-se exclusivament al motociclisme com a pilot professional. El 2014 ja fou subcampió d'Espanya d'E1 i quart en aquesta mateixa categoria als ISDE de l'Argentina.
El 2015 Betriu va passar a l'equip de Husqvarna Espanya i va guanyar el campionat estatal tant en categoria E2 com Scratch (absolut). A banda, va formar part de l'equip que va guanyar el trofeu per equips de marca als ISDE, celebrats a Košice, Eslovàquia. El 2016 va tornar a canviar d'equip, aquest cop a KTM Espanya (de fet era només un canvi de marca, ja que Husqvarna i KTM pertanyen al mateix fabricant, l'austríac Pierer). Allà hi tenia de company el campió del món Ivan Cervantes. Aquell primer any amb la marca ja va guanyar el seu primer títol de campió d'Espanya d'E3, així com l'Scratch. El 2017 els revalidà tots dos.
El 2018 va canviar de classe, passant a E2, i va tornar a guanyar-ne el campionat d'Espanya. El 2019, però, va acabar el campionat en quarta posició. L'any següent, 2020, va tornar a E3 i en tornà a ser campió d'Espanya i, a més, subcampió del món per darrere de Bradley Freeman, un èxit que repetí el 2021.

### Participacions al Ral·li Dakar

Jaume Betriu participà al Ral·li Dakar en dues edicions, 2020 i 2021. A la primera hi acabà el catorzè i fou nominat Rookie of the Year (debutant de l'any) després de guanyar la categoria Marathon. A la segona acabà en dotzena posició. De cara al 2022, però, anuncià que no hi participaria per manca de suport econòmic.

## Palmarès

Font:
* 1 Campionat d'Espanya de Cross Country (2012)
* 11 Campionats d'Espanya d'enduro:
** 2 E2 (2015, 2018)
** 6 E3 (2016-2017, 2020-2023)
** 3 Scratch (2015-2017)
* Altres:
** Membre de l'equip de marca guanyador dels ISDE el 2015 (Husqvarna)
** 2 Subcampionats del Món d'E3 (2020-2021)
** Premi al millor pilot privat del mundial d'EnduroGP (2017)
** Guanyador de la categoria Marathon i Rookie of the Year al Ral·li Dakar del 2020

## Referències

* 1 2 3 4 5 6 7 «Entrevista Jaume Betriu, del fútbol al Rally Dakar» (en castellà). enduroonboard.com, 09-10-2019. [Consulta: 30 març 2022].
* ↑ «Driver - Jaume Betriu Armengol» (en anglès). motorsport.com. Arxivat de l'original el 2022-03-31. [Consulta: 30 març 2022].
* 1 2 «Jaume Betriu continues with WP Eric Auge on the big 500 in EnduroGP» (en anglès). enduro21.com, 27-01-2022. [Consulta: 30 març 2022].
* 1 2 González, Elvira. «“Cuando llegábamos los dos al final de etapa era un alivio”» (en castellà). mundodeportivo.com. El Mundo Deportivo, 21-01-2020. [Consulta: 30 març 2022].
* ↑ «Pro bikes: Jaume Betriu’s KTM 500 EXC-F» (en anglès). enduro21.com, 06-11-2020. [Consulta: 30 març 2022].
* ↑ «Coll de Nargó lliura la insígnia de la vila a Jaume Betriu per la victòria 'Rookie' al Dakar 2020». radioseu.cat. La Xarxa de Comunicació Local, 28-01-2020. [Consulta: 30 març 2022].
* ↑ Sòria, Francesc. «Laia Sanz i Jaume Betriu: parella a la vida, rivals al Dakar». ccma.cat. CCMA, 09-01-2021. [Consulta: 30 març 2022].
* ↑ «Jaume Betriu, campió d'Espanya absolut d'enduro». elperiodic.ad. El Periòdic d'Andorra, 09-11-2015. [Consulta: 30 març 2022].
* ↑ «Jaume Betriu ficha por KTM para 2016» (en castellà). solomoto.es. Solo Moto, 2016. [Consulta: 30 març 2022].
* ↑ «Entrevistamos a Jaume Betriu tras proclamarse Subcampeón del Mundo de Enduro3» (en castellà). enduromagazine.com, 2020. [Consulta: 30 març 2022].
* ↑ «Jaume Betriu: “Ha sido un mundial muy apretado en el que siempre he estado luchando por el ‘top 5’ de la general”» (en castellà). enduro21.com, 14-12-2021. [Consulta: 30 març 2022].
* ↑ «Entrevista con Jaume Betriu: “Algunos días las pasas canutas, pero el Dakar engancha”» (en castellà). motociclismo.es. Motociclismo, 27-01-2021. [Consulta: 30 març 2022].
* 1 2 Marchi, Fabio. «El dinero le cortó las alas» (en castellà). mundodeportivo.com. El Mundo Deportivo, 03-12-2021. [Consulta: 30 març 2022].
* ↑ «Jaume Betriu descarta la seva participació en el Dakar 2022». pirineustv.cat. Pirineus TV, 18-11-2021. [Consulta: 30 març 2022].
* ↑ «RFME Campeonatos de España de Enduro» (PDF) (en castellà). rfme.com. RFME, 21-11-2019. Arxivat de l'original el 29 de gener 2021. [Consulta: 30 març 2022].
* ↑ «RFME Campeonatos de España de Cross Country / Trail» (PDF) (en castellà). rfme.com. RFME, 29-09-2021. [Consulta: 30 març 2022].

## Enllaços externs

* Vídeo "Coll de Nargó homenatja el pilot Jaume Betriu" a Pirineus TV (27/1/2020)